ในนามประธานคณะกรรมการดำเนินการพัฒนาคุณธรรมจริยธรรมกระทรวงสาธาณสุข ขอต้อนรับทุกท่านเข้าสู่เวทีประชุมสัมมนาพัฒนาคุณธรรมจริยธรรม กระทรวงสาธารณสุข ครั้งที่ ๑๓ ประจำปี ๒๕๖๑“คุณธรรมนำจิตอาสา สร้างคุณค่าพัฒนาสังคมไทย” ซึ่งจัดขึ้นระหว่างวันที่ ๑๕-๑๖ สิงหาคม ๒๕๖๑ ณ โรงแรมมิราเคิล แกรนด์ คอนเวนชั่น แห่งนี้

 การประชุมครั้งนี้ จัดขึ้นเป็นครั้งที่ ๑๓ ต่อเนื่องทุกปี โดยคณะกรรมการดำเนินการพัฒนาคุณธรรมจริยธรรมกระทรวงสาธารณสุข แก้วกัลยาสิกขาลัย สถาบันพระบรมราชชนก สำนักงานปลัดกระทรวงสาธารณสุข ร่วมกับมหาวิทยาลัยมหาจุฬาลงกรณราชวิทยาลัย สมาคมศิษย์เก่าพยาบาลกระทรวงสาธารณสุข และเครือข่ายชมรมจริยธรรมกระทรวงสาธารณสุขจากทั่วประเทศ มีวัตถุประสงค์เพื่อให้ผู้บริหารและบุคลากรสาธารณสุขทุกระดับ ทั้งในส่วนกลางและส่วนภูมิภาคได้แลกเปลี่ยนเรียนรู้ประสบการณ์ ถ่ายทอดภูมิปัญญาและสร้างแรงบันดาลใจด้านการพัฒนาโรงพยาบาลคุณธรรม/หน่วยงานคุณธรรม ขยายผลการพัฒนาคุณธรรมจริยธรรมที่หลากหลาย ไปยังเครือข่ายทั้งในและนอกกระทรวงสาธารณสุข และเป็นการประกาศเกียรติคุณสดุดี ยกย่อง เชิดชูบุคคลและองค์กรดีเด่นให้เป็นแบบอย่างที่ดีงาม ซึ่งจะเป็นแนวทางในการพัฒนาตนเอง พัฒนาองค์กร พัฒนาการมีส่วนร่วม ขยายเครือข่าย และสร้างความเข้มแข็งของเครือข่ายจริยธรรมทุกภาคส่วน สำหรับผู้เข้าประชุมเป็นผู้บริหารและบุคลากรสาธารณสุขทุกสายงานในสังกัดกระทรวงสาธารณสุขและหน่วยงานภายนอกกระทรวงสาธารณสุข สถาบันการศึกษาทั้งภาครัฐและเอกชน ประมาณ ๑๒๐๐ คน โดยได้รับพระกรุณาคุณจากพระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ เสด็จเป็นองค์ประธานเปิดการประชุมสัมมนาฯ และประทานโล่รางวัล

 ผมขอแสดงความชื่นชมและยินดีกับหน่วยงานและผู้ได้รับโล่รางวัลทุกท่านที่เป็นแบบอย่างแห่งคุณธรรมจริยธรรม ขอขอบคุณวิทยากรผู้ทรงคุณวุฒิทุกท่าน ที่กรุณาสละเวลาอันมีค่ามาแลกเปลี่ยนเรียนรู้ประสบการณ์ ที่ไม่สามารถเรียนรู้ได้จากตำรา ขอขอบคุณคณะกรรมการทุกท่าน ที่ร่วมแรงร่วมใจกันดำเนินการจัดประชุมจนสำเร็จลุล่วงไปด้วยดี ขอขอบคุณผู้เข้าร่วมประชุมทุกท่าน ผู้จัดบูธและนำเสนอนิทรรศการอันมีคุณค่า กัลยาณมิตรและผู้มีส่วนร่วมทุกท่าน ขอให้กุศลกรรมในครั้งนี้ จงส่งผลให้ทุกท่านมีความสุขความเจริญ ขอต้อนรับทุกท่าน เข้าสู่เวทีการประชุมสัมมนาพัฒนาคุณธรรมจริยธรรมกระทรวงสาธารณสุข ครั้งที่ ๑๓ “คุณธรรมนำจิตอาสา สร้างคุณค่าพัฒนาสังคมไทย” ครับ